བོན་གྱི་བསྟན་འབྱུང་དང་ལོ་རྒྱུས་རྣམས་སུ་བོད་ཡིག་གི་ཐོག་མའི་འབྱུང་ཁུངས་ནི་ཞང་ཞུང་གི་སྨར་ཡིག་ཡིན་པ་གསུངས་ཡོད།དེ་ཡང་མདོ་དྲི་མེད་གཟི་བརྗིད་ལས།ཡི་གེ་སུམ་ཅུས་བོན་གྱིས་ཁོག་ཡང་ཕུབ།།མགོ་ཡིས་ལམ་དྲང་ཤད་ཀྱིས་མདོར་ཡང་བཅད།།ཚེག་གིས་བར་ཕྱེ་མི་འཁྲུགས་གསལ་བར་སྙོམས།གུག་འགྲེང་ན་རོ་ཞབས་ཀྱུ་ཡ་སྟ་ཡིས།།སྐབས་སྦྱོར་དོན་དུ་ཡན་ལག་རྒྱས་པར་བཏགས།།ཞེས་པས་དང་པོ་དག་པ་ལྷའི་ཡི་གེ་སྟག་གཟིག་སྤུང་ཡིག་ཏུ་བསྒྱུར།དེ་ཞང་ཞུང་གི་ཡིག་རྒན་དུ་བསྒྱུར།དེ་ལ་སྨར་ཆེ་ཆུང་དུ་བསྒྱུར།དེ་ནས་བོད་ཡིག་ཏུ་བསྒྱུར་།ཞེས་གསུངས་པ་དང་།དེ་བཞིན་མདོ་གཟེར་མིག་དང་།མ་རྒྱུད་སྐྱེ་མེད་ཐིག་ལེ།མདོ་ཕྲན།མཁའ་འགྲོ་རིན་ཆེན་འཕྲེང་རྒྱུད།མཛད་པ་དྲུག་ཅུའི་མདོ་སོགས་ལས་ཡི་གེའི་རྣམ་གཞག་རྒྱས་པར་བསྟན་ཡོད།